b'\n_START_ARTICLE_\nAlberto Tomba\n_START_SECTION_\nBiografija\n_START_PARAGRAPH_\nAlbertas Tomba gim\xc4\x97 1966 m. gruod\xc5\xbeio 19 d. San Ladzare di Savenoje. Jo t\xc4\x97vas buvo pasiturintis tekstil\xc4\x97s prekiautojas. 1986 m. A. Tomba debiutavo FIS Pasaulio taur\xc4\x97s var\xc5\xbeybose. 1988 m. Kalgario olimpiadoje laim\xc4\x97jo du aukso medalius slalomo ir did\xc5\xbeiojo slalomo rungtyse. Po to jis susilau\xc5\xbe\xc4\x97 raktikaul\xc4\xaf ir tur\xc4\x97jo problem\xc5\xb3 d\xc4\x97l svorio ir koncentracijos. Nepaisant to, 1992 m. Albervilio olimpiadoje jis i\xc5\xa1kovojo auks\xc4\x85 did\xc5\xbeiajame slalome, ta\xc4\x8diau slalomo \xc4\x8dempiono titulo neapgyn\xc4\x97, liko antras. 1994 m. Lilehameryje i\xc5\xa1kovojo sidabr\xc4\x85 slalomo rungtyje. 1995 m. nugal\xc4\x97jo Pasaulio taur\xc4\x97s bendrojoje \xc4\xafskaitoje bei atskirose slalomo ir did\xc5\xbeiojo slalomo \xc4\xafskaitose. 1998 m. Nagano olimpiadoje A. Tomba liko be medali\xc5\xb3 ir nusprend\xc4\x97 pasitraukti i\xc5\xa1 profesionalaus sporto. V\xc4\x97liau jis teig\xc4\x97, kad gail\xc4\x97josi \xc5\xa1io per ankstyvo sprendimo. A. Tomba su 50 Pasaulio taur\xc4\x97s etap\xc5\xb3 pergali\xc5\xb3 buvo vienas s\xc4\x97kmingiausi\xc5\xb3 kaln\xc5\xb3 slidinink\xc5\xb3 (tuomet jis buvo antras pagal pergali\xc5\xb3 skai\xc4\x8di\xc5\xb3 istorijoje). Jis laim\xc4\x97jo bent po vien\xc4\x85 Pasaulio taur\xc4\x97s etap\xc4\x85 11 met\xc5\xb3 i\xc5\xa1 eil\xc4\x97s, o to nepavyko padaryti nei vienam kitam slidininkui-vyrui. U\xc5\xbe slidin\xc4\x97jimo tras\xc5\xb3 A. Tomba buvo susik\xc5\xabr\xc4\x99s moter\xc5\xb3 viliotojo \xc4\xafvaizd\xc4\xaf, jo slidin\xc4\x97jimo stilius vienijo gracing\xc4\x85, beveik baleti\xc5\xa1k\xc4\x85 technik\xc4\x85 su rizikingu, beveik agresyviu stiliumi. Buvo pramintas La Bomba (bomba).'